Իրականութեան մէջ նման այլասերում մը միայն Հայաստանին յատուկ չէ, այլ նաեւ սփիւռքին աւելի քիչ տարողութեամբ: Սփիւռքի որոշ շրջանակներ այսօր հատուածային ու անձնական տարբեր շահերով կապուած են Հայաստանի այլասերուած իրականութիւններուն հետ: Սփիւռքի մէջ ալ նկատելի է փտածութիւնն ու «ես»-երու կողմէն զանազան կառոյցներու վրայ անարդարօրէն իշխելու ընթացք մը: Յաճախ նկատելի է տարբեր պաշտօններու վրայ ոչ ճիշդ մարդոց ներկայութիւնը ու արժանիներուն լուսանցքացումը: Կը կարծուէր թէ Հայաստանը սփիւռքէն պիտի սորվի, բայց այնպէս կ՚երեւի թէ սփիւռքի որոշ շրջանակներ ու անհատներ կը սորվին Հայաստանէն: Նմաններուն «կը ներշնչեն» Հայաստանի «փտածներուն» «յաջողութիւնները»: